മതങ്ങള് അന്ധവിശ്വാസങ്ങള്ക്ക് അതീതമാകണം: ചീഫ് ജസ്റ്റിസ് സ്വാമി വിവേകാനന്ദന്റെ വാക്കുകള്ക്ക് കാതോര്ക്കണം ന്യൂഡല്ഹി: മതങ്ങള് അന്ധവിശ്വാസങ്ങള്ക്കും കാര്ക്കശ്യങ്ങള്ക്കും അതീതമായിരിക്കണമെന്ന് സുപ്രീംകോടതി ചീഫ് ജസ്റ്റിസ് എന്.വി. രമണ. സമൂഹത്തിലെ അര്ത്ഥരഹിതമായ വിഭാഗീയ സംഘര്ഷങ്ങളെക്കുറിച്ച് സ്വാമി വിവേകാനന്ദന് പറഞ്ഞിട്ടുള്ള കാര്യങ്ങളില് ഏറെ ശ്രദ്ധ പതിപ്പിക്കേണ്ട സമയമാണിതെന്നും അദ്ദേഹം പറഞ്ഞു. സ്വാമി വിവേകാനന്ദന് ഒരു പ്രവാചകനായിരുന്നുവെന്ന് പറയാം. സ്വാതന്ത്ര്യസമര കാലത്തെ വേദനാജനകമായ അനുഭവങ്ങള്ക്കും ഇന്ത്യന് ഭരണഘടനയുടെ രൂപീകരണത്തിനും മുമ്ബേ തിരിച്ചറിഞ്ഞതാണ് മതേതരത്വത്തിന്റെ മൂല്യം. മതത്തിന്റെ യഥാര്ത്ഥ മൂല്യം പൊതു നന്മയും സഹിഷ്ണുതയും ആണെന്നും നവോത്ഥാന ഇന്ത്യയുടെ നിര്മാണത്തിന് വിവേകാനന്ദന് മുന്നോട്ട് വച്ച ആശയങ്ങള് ഉയര്ത്തിപ്പിടിക്കണമെന്നും ഹൈദരാബാദിലെ വിവേകാന്ദ ഇന്സ്റ്റിറ്റ്യൂട്ട് ഒഫ് ഹ്യൂമന് എക്സലന്സിന്റെ 22ാം സ്ഥാപന ദിനത്തില് നല്കിയ സന്ദേശത്തില് ചീഫ് ജസ്റ്റിസ് ചൂണ്ടിക്കാട്ടി. തങ്ങളുടെ പ്രവര്ത്തികള് രാഷ്ട്ര നിര്മാണത്തിന്റെ പുരോഗതിക്ക് വഴിയൊരുക്കുന്നുണ്ടെന്ന് യുവാക്കള് സ്വയം വിലയിരുത്തണം. ഇന്ത്യയുടെ സ്വതന്ത്ര്യാനന്തര സമര ചരിത്രം ഭൂമിയുടെ മേലുള്ള അവകാശങ്ങള്ക്ക് വേണ്ടി പോരാടിയ ഗോത്ര നേതാവ് ബിര്സ മുണ്ട, ഭഗത് സിംഗ്, സുഖ്ദേവ്, രാജ്ഗുരു എന്നീ യുവ നേതാക്കളുടെ പേരുകളില്ലെങ്കില് പൂര്ത്തിയാകില്ല. താന് ഒരു ഗ്രാമീണ പശ്ചാത്തലത്തില് നിന്നും വരുന്നയാളാണ്. വിദ്യാഭ്യാസം നേടാന് ഏറെ പണിപ്പെട്ടു. എന്നാല് ഇന്നങ്ങനെയല്ല. വിദ്യാര്ത്ഥികള്ക്ക് കൂടുതല് സാമൂഹിക, രാഷ്ട്രീയ അവബോധമുണ്ട്. അതുകൊണ്ട് തന്നെ സമൂഹത്തെ ബാധിക്കുന്ന അസുഖങ്ങളും സമൂഹം നേരിടുന്ന പ്രശ്നങ്ങളും മനസിലാക്കണം. വ്യാപകമായി പുസ്തകങ്ങള് വായിക്കുയും സ്വന്തം കാഴ്ചപ്പാടും അഭിപ്രായങ്ങളും രൂപീകരിക്കണണെന്നും ചീഫ് ജസ്റ്റിസ് പറഞ്ഞു.